PÁLYÁZATI FELHÍVÁS

a 2025/2026. évi **Erasmus-ösztöndíjra**

Az Evangélikus Hittudományi Egyetem pályázatot hirdet

**nappali és esti tagozatos hallgatók, valamint PhD-hallgatók részére**

**Erasmus+** tanulmányi ösztöndíj elnyerésére a **2025/2026**. tanévre.

Az ösztöndíj időtartama 3-10 hónap, amit a szerződéses partnerintézmények valamelyikében lehet eltölteni. (Állandó partnerek: Mainz, Neuendettelsau, Nürnberg, Helsinki, Joensuu, Róma, Prága, Kolozsvár, Montpellier.) A következő tanévben lehetőség van – elsősorban németországi – ösztöndíjas gyakorlatvégzésre is jelentkezni, melynek időtartama 2-10 hónap. (Részletek egyeztetése erről kiemelten fontos!)

**Kik pályázhatnak?**

Pályázhatnak az EHE azon hallgatói, akik a 2025/2026-ös tanévben beiratkozott hallgatók lesznek. Gyakorlat végzésére azonban a diploma megszerzését követő évben is van lehetőség.

**Feltételek:**

Pályázatot nyújthatnak be azok a hallgatók, akik

* magyar állampolgársággal, illetve érvényes magyarországi letelepedési vagy tartózkodási engedéllyel rendelkeznek,
* tanulmányaikból legalább egy érvényes és lezárt félévet teljesítettek,
* az ösztöndíj félévében aktív hallgatói jogviszonnyal rendelkeznek,
* megfelelő szintű és igazolható nyelvismerettel rendelkeznek az adott külföldi intézményben folytatandó tanulmányokhoz,
* tanulmányi eredményük példamutató,
* konkrét és kidolgozott tanulmányi tervvel rendelkeznek az ösztöndíj idejére.

*FONTOS, hogy korábbi Erasmus-ösztöndíjasok is újra pályázhatnak!*

**Milyen juttatások illetik meg az Erasmus-diákokat?**

A legtöbb esetben – de nem kötelező érvényűen – az Erasmus-diákok havi ösztöndíjban részesülnek. Az ösztöndíj mértéke a megpályázott intézmény „országkvótájától” függ. Az ösztöndíj tehát fogadó országonként eltérő, általában 540 és 750 EUR/hó között mozoghat. Rászorultság esetén ezen felül esélyegyenlőségi támogatás is elnyerhető, de a hallgatóknak számítaniuk kell arra, hogy más támogatásra vagy saját forrásra is szükségük lehet külföldi tartózkodásuk során. Mivel a hallgató a külföldi tartózkodás idején is hallgatói jogviszonyban marad az EHÉ-vel (be kell iratkoznia), így jogosult az itthoni ösztöndíjakra is.

Minden Erasmus-diák mentesül a fogadó intézményben a tandíj, és a beiratkozási díj fizetése alól, és nem kell fizetnie a fogadó intézmény által nyújtott tanulmányi lehetőségekért sem (vizsgadíj, könyvtárhasználat) – a nyelvi kurzusokra és a diákjóléti szolgáltatásokra ez általában nem vonatkozik. A hallgató köteles az ösztöndíjas időszakra beteg-, baleset- és felelősségbiztosítást kötni.

Az Erasmus-ösztöndíjas lehetőségekről és a pályázat benyújtásának módjáról (pl. jelentkezési lap) bővebb tájékoztatás található egyetemünk honlapján a

https://uni.lutheran.hu/erasmus/ címen található.

**A pályázatok e-mailben történő benyújtásának határideje: 2025. március 20. dél**

Érdeklődni és pályázni is Balogné Vincze Katalin Erasmus-koordinátornál lehet: katalin.vincze@lutheran.hu, 06-20-8244354.